CELEX: 32007D0098
Language: hr
Date: 2007-02-14 00:00:00
Title: 2007/98/EZ: Odluka Komisije od 14. veljače 2007. o usklađenoj uporabi radiofrekvencijskog spektra u pojasevima 2 GHz za uvođenje sustava za pružanje pokretnih satelitskih usluga (priopćena pod brojem dokumenta C(2007) 409)  Tekst značajan za EGP

13/Sv. 38
            
            
               HR
            
            
               Službeni list Europske unije
            
            
               141
            
         32007D0098
   
               L 043/32
            
            
               SLUŽBENI LIST EUROPSKE UNIJE
            
         ODLUKA KOMISIJE
   od 14. veljače 2007.
   o usklađenoj uporabi radiofrekvencijskog spektra u pojasevima 2 GHz za uvođenje sustava za pružanje pokretnih satelitskih usluga
   (priopćena pod brojem dokumenta C(2007) 409)
   (Tekst značajan za EGP)
   (2007/98/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.
   budući da:
   
               (1)
            
            
               Učinkovita i usklađena uporaba radiofrekvencijskog spektra nužna je za razvoj elektroničkih komunikacijskih usluga i može pomoći Europskoj zajednici u poticanju rasta, konkurentnosti i zapošljavanja; pristup spektru mora se olakšati kako bi se poboljšala učinkovitost, promicale inovacije kao i veća fleksibilnost za korisnike i veći izbor za potrošače, istovremeno uzimajući u obzir ciljeve od općeg interesa (2).
            
         
               (2)
            
            
               Komisija promiče nove i inovativne komunikacijske sustave koji koriste bilo koju tehničku platformu i mogu pružati usluge u državama članicama, na regionalnoj ili paneuropskoj razini.
            
         
               (3)
            
            
               U tom kontekstu, sustavi koji mogu pružati pokretne satelitske usluge (MSS) smatraju se inovativnom alternativnom platformom koja može pružati različite vrste paneuropskih telekomunikacijskih usluga i usluga radiodifuzijskog emitiranja/višesmjernog odašiljanja bez obzira na lokaciju krajnjih korisnika, kao što su pristup internetu/intranetu velike brzine, pokretne multimedijske usluge te civilna zaštita i uklanjanje posljedica katastrofe. Kroz navedene se usluge može poboljšati pokrivenost ruralnih područja u Zajednici te na taj način premostiti digitalni jaz u zemljopisnom smislu. Uvođenje novih sustava za pružanje MSS-a potencijalno bi doprinijelo razvoju unutarnjeg tržišta i potaklo tržišno natjecanje kroz povećanje ponude i dostupnosti paneuropskih usluga, povezanosti između krajnjih korisnika usluga kao i poticanje djelotvornih ulaganja.
            
         
               (4)
            
            
               Sustavi koji mogu pružati MSS trebaju uključivati najmanje jednu ili više svemirskih postaja i mogu uključivati i komplementarne zemaljske komponente (CGC), odnosno zemaljske postaje koje se koriste na fiksnim lokacijama kako bi se poboljšala dostupnost pokretnih satelitskih usluga u zonama u kojima se ne može osigurati komunikacija potrebne kakvoće s jednom ili više svemirskih postaja.
            
         
               (5)
            
            
               Radiofrekvencijski spektar je dostupan i planira se uporaba MSS-a u frekvencijskim pojasevima od 1 980 do 2 010 MHz te od 2 170 do 2 200 MHz (pojasevi 2 GHz), u skladu s odlukama koje je donijela Međunarodna telekomunikacijska unija (ITU) na Svjetskoj administrativnoj radijskoj konferenciji 1992. godine (WARC-92).
            
         
               (6)
            
            
               Usklađena i učinkovita uporaba pojaseva 2 GHz za sustave za pružanje MSS-a na regionalnoj ili paneuropskoj razini neophodna je, posebno zbog područja dometa satelitskih signala koji po svojoj prirodi prelaze državne granice.
            
         
               (7)
            
            
               Komisija je 6. listopada 2005. ovlastila (3) CEPT, u skladu s člankom 4. stavkom 2. Odluke br. 676/2002/EZ, da prouči usklađene tehničke uvjete za uporabu pojaseva 2 GHz za MSS u Zajednici. Sukladno navedenom ovlaštenju, CEPT je podnio izvješće u kojem su predviđeni tehnički uvjeti pod kojima takvi sustavi koriste spektar 2 GHz.
            
         
               (8)
            
            
               Većina država članica trenutačno ne koristi pojaseve 2 GHz te je stoga potrebno, u skladu s tehničkim zaključcima CEPT-a i bez nepotrebne odgode, odrediti ih i staviti na raspolaganje u svim državama članicama za sustave za pružanje MSS-a kako bi se osigurao razvoj takvih sustava.
            
         
               (9)
            
            
               CEPT je zaključio da supostojanje sustava koji mogu pružati MSS i sustava za pružanje isključivo zemaljskih pokretnih usluga u istom spektru u pojasevima 2 GHz bez štetnih smetnji nije moguće na istom zemljopisnom području. Slijedom toga, kako bi se izbjegle štetne smetnje za MSS i neučinkovita uporaba spektra, potrebno je odrediti i staviti na raspolaganje pojaseve 2 GHz za sustave koji mogu pružati MSS na primarnoj osnovi. To znači da ako drugi sustavi, koji ne mogu pružati MSS, koriste pojaseve 2 GHz, oni ne bi trebali izazivati štetne smetnje niti zahtijevati zaštitu od sustava za pružanje pokretnih satelitskih usluga. Prema CEPT-u, CGC neće izazvati štetne smetnje sve dok su sastavni dio sustava za pružanje MSS-a, dok su pod nadzorom mehanizma za upravljanje resursima i mrežom takvog sustava i dok rade u istim dijelovima frekvencijskog pojasa kao i satelitske komponente sustava. Pod navedenim uvjetima, koji podliježu odgovarajućem sustavu ovlaštenja, CGC se može koristiti čak i kada se signali ne prenose putem satelitskih komponenti.
            
         
               (10)
            
            
               Rezultati rada obavljenog u skladu s ovlaštenjem Komisije trebaju se primjenjivati u Zajednici.
            
         
               (11)
            
            
               Uputno je dati prednost sustavima za pružanje MSS-a u pojasevima 2 GHz jer su drugi frekvencijski pojasevi, npr. pojasevi određeni za GSM i UMTS/IMT-2000, na raspolaganju za sustave za pružanje isključivo zemaljskih pokretnih usluga.
            
         
               (12)
            
            
               Uzimajući u obzir kretanja na tržištu i razvoj tehnologija, u budućnosti će možda biti potrebno preispitati potrebu za ovom Odlukom kao i njezin opseg i primjenu, posebno na temelju procjene Komisije i podataka koje dostave države članice.
            
         
               (13)
            
            
               Odredbama ove Odluke ne dovodi se u pitanje odobravanje ovlaštenja za uporabu pojaseva 2 GHz.
            
         
               (14)
            
            
               Mjere predviđene ovom Odlukom u skladu su s mišljenjem Odbora za radiofrekvencijski spektar,
            
         DONIJELA JE OVU ODLUKU:
   Članak 1.
   Svrha je ove Odluke usklađivanje uvjeta za stavljanje na raspolaganje i djelotvornu uporabu frekvencijskih pojaseva od 1 980 do 2 010 MHz (smjer zemlja-nebo) i od 2 170 do 2 200 MHz (smjer nebo-zemlja) za sustave za pružanje pokretnih satelitskih usluga u Zajednici.
   Članak 2.
   Za potrebe ove Odluke, „sustavi za pružanje pokretnih satelitskih usluga” su sustavi koji mogu pružati radiokomunikacijske usluge između pokretne zemaljske postaje i jedne ili više svemirskih postaja ili između pokretnih zemaljskih postaja putem jedne ili više svemirskih postaja ili između pokretne zemaljske postaje i jedne ili više komplementarnih zemaljskih postaja koje se koriste na fiksnoj lokaciji.
   Članak 3.
   1.   Države članice od 1. srpnja 2007. određuju i stavljaju na raspolaganje frekvencijske pojaseve od 1 980 do 2 010 MHz i od 2 170 do 2 200 MHz za sustave za pružanje pokretnih satelitskih usluga.
   Svaka druga uporaba navedenih pojaseva ne smije izazivati štetne smetnje za sustave za pružanje pokretnih satelitskih usluga i ne smije zahtijevati zaštitu od štetnih smetnji izazvanih sustavima za pružanje pokretnih satelitskih usluga.
   2.   Svaka komplementarna zemaljska postaja čini sastavni dio pokretnog satelitskog sustava i pod nadzorom je sustava za upravljanje satelitskim resursima i mrežom. Ona koristi isti smjer prijenosa i iste dijelove frekvencijskih pojaseva kao i pripadajuće satelitske komponente te ne dovodi do povećanja zahtjeva u vezi sa spektrom pripadajućeg pokretnog satelitskog sustava.
   Članak 4.
   Države članice stalno nadziru uporabu odgovarajućih pojaseva i izvješćuju Komisiju o svojim nalazima kako bi se prema potrebi omogućilo preispitivanje ove Odluke.
   Članak 5.
   Ova je Odluka upućena državama članicama.
   
      Sastavljeno u Bruxellesu 14. veljače 2007.
      
         
            Za Komisiju
         
         Viviane REDING
         
            Članica Komisije
         
      
   
   
      (1)  SL L 108, 24.4.2002., str. 1.
   
      (2)  Zaključci Vijeća 15530/04 i 15533/04 od 3.12.2004.
   
      (3)  Ovlaštenje CEPT-u za proučavanje i utvrđivanje tehničkih uvjeta u vezi s usklađenim pristupom u pogledu pokretnih satelitskih usluga u pojasevima 2 GHz (od 1 980 do 2 010 MHz i od 2 170 do 2 200 MHz) u Europskoj uniji.